Il-Kumitat Politiku u ta' Sigurtà tal-UE ħatar lis-Sur Philippe Rio, uffiċjal ta' livell għoli fil-Gendarmerie Franċiża, bħala kap tal-missjoni EUCAP Sahel Mali. Huwa ser jibda ħidmietu fl-1 ta' Ottubru 2017. Il-missjoni EUCAP Sahel Mali tappoġġa l-istat tal-Mali fl-iżgurar tal-ordni kostituzzjonali u demokratiku, fl-istabbiliment ta' kondizzjonijiet għal paċi dejjiema u biex iżomm l-awtorità tiegħu fit-territorju kollu. EUCAP Sahel Mali tinkludi tim ta' konsulenti u edukaturi bbażati f'Bamako, li jaħdmu flimkien mal-forzi tas-sigurtà interna u fil-livell ministerjali biex tittejjeb is-sistema tar-riżorsi umani, tiġi organizzata mill-ġdid il-politika tat-taħriġ u jiġi pprovdut taħriġ lill-uffiċjali tas-settur b'potenzjal kbir ("l-uffiċjali futuri"). Il-mandat tagħha bħalissa huwa sal-14 ta' Jannar 2018. Il-kwartieri ġenerali tal-missjoni jinsabu f'Bamako, il-Mali. Philippe Rio huwa s-suċċessur ta' Albrecht Conze (ta' nazzjonalità Ġermaniża), li kien ilu f'din il-kariga minn Mejju tal-2014. EUCAP Sahel Mali hija parti mill-approċċ komprensiv tal-UE għas-sigurtà u l-iżvilupp fir-reġjun tas-Saħel. Hemm żewġ missjonijiet oħra tal-PSDK fir-reġjun: EUTM Mali, li tassisti r-rikostituzzjoni ta' forzi armati tal-Mali effettivi u responsabbli, u EUCAP Sahel Niger, li tappoġġa l-ġlieda kontra l-kriminalità organizzata u t-terroriżmu fin-Niġer. Fl-20 ta' Ġunju 2017 il-Kunsill adotta deċiżjoni li tippermetti r-reġjonalizzazzjoni tal-missjonijiet tal-PSDK fir-reġjun tas-Saħel. Għaldaqstant, ġiet stabbilita ċellula ta' koordinazzjoni reġjonali fi ħdan EUCAP Sahel Mali, li tinkludi esperti fis-sigurtà interna u d-difiża fil-pajjiżi tal-G5 Saħel, skjerati fil-Mali iżda wkoll fi ħdan delegazzjonijiet tal-Unjoni f'pajjiżi oħra tal-G5 tas-Saħel, jiġifieri l-Mauritania, il-Burkina Faso, in-Niġer u ċ-Chad. Is-sit web ta' EUCAP Sahel Mali